
Megkövül megint az idő lávája


Veszett felhőkbe

foszlott az, aki én vagyok. 

Az út innen már csak aprókavics 

és homok.



Szélben áztatott lepedők dagadnak

erőt fitogtatva, hogy féljek,

nincs már az a látkép, perspektíva,

eltakarva állnak a sekélyebb

lejtők, kisebb halmok,

ívelt homlokok. 



Hanyatt fekszem, magammal,

egyben velem, és nélkülem. 

Aki bújt, bújt. Nem, aki nem.



Metálkék szkarabeuszt teszek

a mellkasomra, nehogy 

eláruljon a szívem.


A jelenidő sátrat ver körém 

regisztrálja rezdüléseimet

nyelvtanilag is meghatároz 

míg odakint valaki röpve elsiet

az elmúlt múlt is be-beszivárog 

érezhetően flegma és 

nemtörődöm (ahogy én sem) 

és még csak nem is biccent 

kínai poliuretán kalapja alól 

de tudnom kell ha erre jár 

és ugyanúgy ignorál vagy 

véletlen elvetél (sectio 

caesaria) az érinthetetlen pária

legjobb esetben körbeölel és 

vakító csontjait dobálja elém 

a szépülő emlékezetnek

gyöngyöt a disznók elé



hirtelen csomagolja ki a jövőt

a sosemvolt-múltat is

szembejövőt 

és tükör által homályosan 

látom viszont magam

a szívkamra bal pitvarában 

az eleve-elrendeltetéstől távol 

ahol csak az a fehér fátyol 

valami óvatlan kötőjel választja 

el a járda mocskát

magamtól és a mától


Megkövül megint

az idő lávája

beleszilárdul a szívbe



1000 Celsius-fokán

a tisztítótűznek

üvegzománc szememzöldje

így lesz pengeéles

obszidián


Jöttönjött emlék

ez a rőt-vörös késő őszi

fűrészporban fürdetett

meztelenség



a hajópadló-parketta zigzagos

forráskódját véve alapul



mert ha szimmetrikus 

a pattern-alakzat

(van akit ez felizgat) 

a négyfal-mennyezet alatt

lapul egy-két titkos 

sárguló okirat 

hagyaték vagy krétarajzolat



néha előtörnek

a holnapok előre kihűlt emlékei

idejekorán megélt epizódjai

aztán agyonhordott

ruhadarabokká válnak az

anonimitás titkos turkálóiban

felejtett rongyok között



ahogy

történik az idő az időtérben

feltartóztathatatlan apró

jeleket hagy

hogy

visszataláljon minden

kis elmúltság vagy bibliai

erény – parfait-habos reggelek

köszönnek vissza így vagy

épp hogy rentábilis cikória-esték



vagy

ahogy lépcsőházi fakorlátról

pattogzik le a festék


Megfejtés

vakolatzuhogásra ébredsz

és rögtön feltűnik hogy nem

te vagy jelen ebben a jelenetben

valaki más bújt a pizsamádba és

gyűrődik veled együtt ahogy a 

reggel mozzanatai összetorlódnak

a tetőablakok gyújtófókuszában 



vajon mi lehet itt a megfejtés és 

az is felmerül mint kérdés hogy 

milyen nap van ma és melyik 

évben – adekvát megoldás lehet 

ilyenkor a törzs kiegyenesítése és 

magad elé nézve ott várnak

a mai nap parancsai – halvány

körömágyfélholdak a kinyújtott

ujjakon albínó sarlólenyomatok

a kézremegés patikaszentélyében



tíz remény hogy megmaradnak

még dolgok olyannak mint valaha

voltak (vagy kellett volna hogy

legyenek) tíz viaszpecsétes 

felbontatlan instant üzenet

a megveszett mából 

a sosemvolt tegnapnak

